## L’Institut Valencià de Cultura presenta el tradicional ‘Cant de la Sibil·la’ en la catedral de València

*** El drama paralitúrgic es representarà el dimecres 18 de desembre, a les 19:30 hores
* Serà l’onzena representació del Cant de la Sibil·la a València, que se celebra des de 2012 com a preludi de Nadal**

L’Institut Valencià de Cultura presenta un any més la tradicional representació del *Cant de la Sibil·la*, que torna a la Catedral de València el dimecres 18 de desembre, a les 19:30 hores.

Prèviament, a les 19:00 hores, tindrà lloc el *Toc a Matine*s a càrrec del Gremi de Campaners de la Catedral de València, recuperat de la *Consueta* anònima del segle XVI.

La representació d’este drama paralitúrgic que arriba com a preludi de Nadal tindrà la participació de la formació Capella de Ministrers, dirigida per Carles Magraner; la Coral Catedralícia i l’Escolania de la Mare de Déu dels Desemparats, dirigida per Luis Garrido.

Enguany, per a la representació del *Sermó dels profetes*, adaptat per Josep Lluís Sirera, la representació comptarà amb la participació dels alumnes de l’Escola d’Art Dramàtic i del Conservatori Superior de Música de València, a més de l’Associació Amics del Corpus de València.

La catedral de València acull per onzena vegada este cant profètic, un drama paralitúrgic que fins al segle XVI s’escenificava la Nit de Nadal en diferents catedrals de la Península, sobretot en l’antiga Corona d’Aragó.

És un clar exemple de recuperació patrimonial que va deixar de fer-se en la catedral de València a mitjan segle XVI, es desconeix la data exacta, pel Concili de Trento (1545-1563), que va prohibir les manifestacions teatrals en l’interior dels temples.

Esta representació disposarà de nou, per a la interpretació amb els instruments, de rèpliques dels àngels músics dels frescos de l’altar major de la catedral. L’escolà solista serà Nicolás Barrós, que cantarà des del púlpit i interpretarà la sibil·la, i es comptarà de nou amb la participació del tenor Jorge Morata.

Carles Magraner, director de Capella de Ministrers, va coordinar en 2006 el projecte de reconstrucció dels 15 instruments, realitzats per prestigiosos luthiers espanyols i europeus, que actualment s’utilitzen per la formació per a interpretar-los.

Capella de Ministrers va recuperar fidelment en 2012, quasi 500 anys després, la representació que se celebrava en la catedral de València segons la documentació conservada.

*El cant de la Sibil·la* té l’entrada lliure fins que es complete l’aforament disponible en la catedral.

La celebració d’este concert és possible gràcies a la col·laboració de l’Institut Valencià de Cultura, el Capítol de la Catedral Metropolitana de València, i l’ISEACV - Conservatori Superior de Música Joaquín Rodrigo de València.

Fecha: 16/12/2024